Baldwin 'gebroke' na dodelike ongeluk op stel | Maroela Media
Bordjies dui die pad aan na die filmstel van Rust, wat op die Bonanza Creek Ranch geskiet word. (Foto: Sam Wasson/Getty Images/AFP)
Die Hollywood-ster Alec Baldwin het Vrydag gesê hy is "gebroke" nadat hy 'n kinematograaf per ongeluk op die stel van 'n Western-fliek doodgeskiet het. Volgens Baldwin is daar aan hom gesê dat die wapen veilig is.
Die Amerikaanse akteur en vervaardiger sê hy gee sy volle samewerking aan die polisieondersoek, terwyl wetstoepassers 'n ondersoek geloods het en berigte na vore gekom het oor die gevaarlike werksomstandighede op die stel.
"Daar is geen woorde om my skok en hartseer oor die tragiese ongeluk wat die lewe van Halyna Hutchins, 'n vrou en ma en kollega wat diep bewonder is, geëis het te kenne te gee nie," het Baldwin getwiet.
'n Assistent-regisseur wat nie geweet het die wapen is gelaai nie, het die vuurwapen aan Baldwin gegee en geroep "cold gun" – wat beteken dit bevat nie lewendige ammunisie nie – volgens 'n deursoekingslasbrief wat die Santa Fe Reporter onder oë gehad het.
Baldwin het die vuurwapen tydens 'n kleedrepetisie afgevuur en Hutchins in die bors en die rolprent se regisseur in die skouer getref. Die 42-jarige Hutchins is per helikopter na 'n hospitaal vervoer, maar het aan haar beserings gesterf.
"My hart is stukkend vir haar man, hul seun en almal wat Halyna geken en liefgehad het," het Baldwin geskryf.
Die produksie van Rust, 'n Western waarin Baldwin die hoofrol vertolk, is intussen opgeskort. Joel Souza, die 48-jarige regisseur, is per ambulans na 'n hospitaal geneem en later ontslaan.
Juan Rios, 'n woordvoerder van die Santa Fe-sheriff, het gesê Baldwin het vrywillig verklarings afgelê, maar geen klag is aanhangig gemaak nie en niemand is in hegtenis geneem nie.
Hy het bevestig dat ondersoekers 'n ondersoek op die stel uitvoer.
Die lasbrief laat ondersoekers toe om beeldmateriaal, selfone, wapens en ammunisie, asook klere wat Baldwin en ander gedra het en wat moontlik bloedspatsels op het, te versamel.
Die Los Angeles Times het berig dat ses werkers voor die skietvoorval die stel verlaat het om teen hul werksomstandighede, waaronder lang ure, beswaar te maak. Luidens die berig was Hutchins een van dié wat gevra het vir veiliger werksomstandighede.
Daar was volgens anonieme bronne glo minstens drie ander probleme met vuurwapens voor die dodelik ongeluk, lui die LA Times-berig. Die produksiemaatskappy het nie op navrae van AFP gereageer nie.
Talle huldeblyke het intussen vir Hutchins, oorspronklik van Oekraïne, ingestroom.
Halyna Hutchins last couple of posts showed how excited she was to be working on this Alec Baldwin western, and then it ends in tragedy. So sad ???????? #RIP pic.twitter.com/1ctrVQHUF5
Die voorval het op die Bonanza Creek Ranch plaasgevind, 'n venue wat gewild is by Hollywood-rolprentmakers. Baldwin is medevervaardiger van die rolprent en vertolk die rol van Harland Rust, wie se kleinseun van moord aangekla word. Rust en sy kleinseun slaan dan saam op die vlug.
Baldwin-skietvoorval In die nuus
Dit is baie hartseer . Maar ek kry Alec baie jammer . Ek dink die een wat die wapen oorhandig het moet verantwoordelikheid aanvaar.
Tragiese insident. Maar wie is die skuldige ? Verseker nie Baldwin nie.
Voel soe jammer vir die man. Hy was 'n geweer gehandig en gese dit was veillig. Hy het die sneller getrek, maar iemand anders het op gemors.
Wat kan n mens sê!?
Hoekom enige wapen op iemand rig. Net 'n kind sal sy speelgoedgeweer miskien grappenderwys na iemand wys. Nee, wat die akteur wil nou die martelaar speel en sodoende groot gratis reklame vir die film doen. En mense sal nou juis opdaag vir die riller-effek.